[pic] | COMISIA COMUNITĂŢILOR EUROPENE |

Bruxelles, 12.10.2007

COM(2007) 597 final

COMUNICARE A COMISIEI CĂTRE CONSILIU

privind participarea Comunităţii Europene la cea de-a cincea Conferinţă ministerială privind protecţia pădurilor în Europa (Varşovia, 5-7 noiembrie 2007)

COMUNICARE A COMISIEI CĂTRE CONSILIU

privind participarea Comunităţii Europene la cea de-a cincea Conferinţă ministerială privind protecţia pădurilor în Europa (Var şovia, 5-7 noiembrie 2007)

În perioada 5-7 noiembrie 2007 va avea loc la Varşovia o nouă Conferinţă ministerială privind protecţia pădurilor în Europa. La conferinţă vor participa peste 40 de state europene, printre care se numără şi toate cele 27 de state membre ale UE. Conferinţa este organizată în parteneriat de Polonia şi Norvegia.

Din 1990, au avut loc patru Conferinţe ministeriale privind protecţia pădurilor în Europa. Prima Conferinţă ministerială privind protecţia pădurilor în Europa, care a avut loc în decembrie 1990 la Strasbourg, s-a concentrat în principal asupra monitorizării şi protecţiei pădurilor, precum şi asupra aspectelor legate de activităţile de cercetare în domeniul forestier.

Cea de-a doua Conferinţă ministerială, organizată în iunie 1993 la Helsinki, a avut ca teme centrale gestionarea durabilă a pădurilor, conservarea diversităţii biologice a pădurilor, relaţia pădure-climă, precum şi pădurile din Europa Centrală şi de Est. La cea de-a treia Conferinţă ministerială, desfăşurată în iunie 1998 la Lisabona, dezbaterile s-au axat pe aspectele socio-economice specifice sectorului forestier din Europa, pe criteriile şi indicatorii utilizaţi în gestionarea durabilă a pădurilor, precum şi pe conservarea diversităţii biologice şi a peisajelor.

În fine, cea de-a patra Conferinţă ministerială privind protecţia pădurilor în Europa, organizată în aprilie 2003 la Viena, s-a concentrat asupra integrării gestionării durabile a pădurilor în contextul mai larg al dezvoltării durabile.

Comisia a fost abilitată de Consiliu să participe la aceste patru conferinţe în numele Comunităţii Europene şi să semneze actele finale alături de statele membre.

Ca şi în cazul celor patru conferinţe anterioare, cea de-a cincea Conferinţă ministerială privind protecţia pădurilor în Europa reprezintă un pas înainte în direcţia punerii în aplicare, la nivelul sectorului forestier din Europa, a angajamentelor asumate în cadrul Conferinţei Organizaţiei Naţiunilor Unite pentru Mediu şi Dezvoltare, desfăşurată în 1992 la Rio de Janeiro, inclusiv Convenţia privind diversitatea biologică, Convenţia pentru combaterea deşertificării şi Convenţia-cadru privind schimbările climatice, precum şi a angajamentelor asumate recent, în cadrul Summit-ului mondial pentru Dezvoltare Durabilă, organizat în 2002 la Johannesburg.

Conferinţa de la Varşovia va aborda următoarele teme:

- pădurile, lemnul şi energia;

- pădurile şi apa.

Se are în vedere să se supună atenţiei miniştrilor o declaraţie generală şi două rezoluţii pe marginea subiectelor susmenţionate. Cu toate că declaraţia şi rezoluţiile respective nu vor avea statut de convenţie, textele în cauză, suficient de detaliate, ar putea avea totuşi un oarecare impact asupra măsurilor care urmează a fi adoptate de participanţii la conferinţă.

De asemenea, se vor supune atenţiei miniştrilor două declaraţii, care trebuie adoptate prin consens, prima referitoare la organizarea în 2008 a unei Săptămâni paneuropene a pădurilor, cea de-a doua referitoare la problema incendiilor forestiere.

Serviciile competente ale Comisiei s-au implicat activ în etapa pregătitoare a acestei conferinţe şi au elaborat declaraţia şi rezoluţiile fără forţă juridică obligatorie.

Participarea Comisiei la o astfel de conferinţă este de dorit şi chiar necesară din următoarele motive:

- Conferinţa se referă la punerea în aplicare la nivel european a angajamentelor internaţionale asumate, nu numai de către statele membre, ci şi de către Comunitatea Europeană.

- În calitate de semnatară al rezoluţiilor de la Strasbourg, Helsinki, Lisabona şi Viena, Comunitatea Europeană este direct implicată în acţiunile ulterioare şi în punerea în aplicare a acestora.

- Prin rezoluţiile de la Strasbourg, Helsinki, Lisabona şi Viena, precum şi prin cea preconizată în urma conferinţei de la Varşovia, ţările din Europa îşi vor fi stabilit orientări suficient de detaliate în domeniul politicii forestiere, precum şi obiective de anvergură, consolidându-şi coordonarea şi cooperarea în domeniu. Această abordare este conformă cu Rezoluţia Consiliului din 15 decembrie 1998 privind o strategie forestieră pentru Uniunea Europeană[1]. Rezoluţia respectivă consideră ca fiind un element fundamental al strategiei forestiere în Uniunea Europeană necesitatea de a îmbunătăţi coordonarea şi cooperarea dintre Comisie şi statele membre, precum şi la nivelul statelor membre, în toate domeniile de politică relevante pentru sectorul forestier.

- Temele discutate în cadrul conferinţei se referă la domenii parţial acoperite de măsuri comunitare în domeniul forestier, în special cele prevăzute de Regulamentul privind dezvoltarea rurală[2], de cel de-al şaselea program de acţiune pentru mediu[3], de cel de-al şaptelea program-cadru pentru cercetare şi dezvoltare tehnologică[4], precum şi de planul de acţiune al UE pentru silvicultură[5]. Temele abordate în cadrul conferinţei sunt în acord cu propunerile Comisiei care au stat la baza „Politicii energetice pentru Europa”, adoptată în cadrul Consiliului European[6].

În consecinţă, Comisia invită Consiliul să decidă după cum urmează:

1. Comisia va participa, în numele Comunităţii Europene şi alături de statele membre, la cea de-a cincea Conferinţă ministerială privind protecţia pădurilor în Europa, care se va desfăşura la Varşovia, în perioada 5-7 noiembrie 2007.

2. Comisia va semna actele menţionate mai jos, adoptate în cadrul Conferinţei. Semnătura Comisiei nu implică niciun angajament în ceea ce priveşte măsurile comune care nu intră în sfera de competenţă a Comunităţii.

DOCUMENTE ADOPTATE LA CEA DE-A CINCEA CONFERINŢĂ MINISTERIALĂ PRIVIND PROTECŢIA PĂDURILOR ÎN EUROPA

- Declaraţia de la Varşovia;

- Rezoluţia 1 de la Varşovia: pădurile, lemnul şi energia;

- Rezoluţia 2 de la Varşovia: pădurile şi apa.

DOCUMENTE SUPLIMENTARE:

- Declaraţia ministerială privind Săptămâna paneuropeană a pădurilor 2008;

- Declaraţia ministerială privind incendiile forestiere.

[1] JO C 56, 26.2.1999, p. 1.

[2] Regulamentul (CE) nr. 1698/2005 al Consiliului (JO L 277, 21.10.2005, p. 1).

[3] Decizia 1600/2002/CE ( JO L 242 din 10.9.2002, p.1).

[4] Decizia 1982/2006/CE ( JO L 412 din 30.12.2006, p.1).

[5] COM (2006) 302 final.

[6] Consiliul European de la Bruxelles, 8-9 martie 2007.